Odense: Det var efter al sandsynlighed et jalousidrama for åbent tæppe, som mandag udspillede sig på meget dramatisk vis to forskellige steder i Odense.

- Motivet er ikke banderelateret, men det er personer, der perifært kommer i banderne. Efter vores opfattelse er der tale om en intern konflikt om en ung kvinde mellem sønnerne i to familier, siger Henrik Justesen, chef for Fyns Politis afdeling for personfarlig kriminalitet.

Dramaet udspillede sig første gang mandag omkring klokken 15.20 foran Odense Banegård Center på Østre Stationsvej, hvor den ene familie jagtede den anden med to baseballbats og muligvis en kniv. Den ene familie - dem med baseballbats - var kørende i en metalfarvet Nissan Primera, som under flugten fra stedet ramte et vejarbejde ved et tidligere helleanlæg i midterrabatten på vejen, og fortsatte i det modgående spor trods en modkørende bil, som nåede at undvige. Hele episoden har været vist på video på fyens.dk.

Senere var det payback-time, som Henrik Justesen kalder det, på Nyborgvej, hvor en 18-årig mand blev stukket ned med kniv. Han blev stukket i brystet, hvorved en lunge punkterede, stukket i venstre skulder og i låret, og slået i ansigtet med en hjulnøgle. Han kom på Odense Universitetshospital og var hurtigt uden for livsfare, og tirsdag er han stadig indlagt.

- Vi har selvfølgelig forsøgt at afhøre ham, men han vil intet fortælle om hvorfor og hvordan, siger Henrik Justesen.

Hvem der førte kniven og stak den 18-årige mand er ifølge Henrik Justesen heller ikke fastlagt, fordi den 18-årige er helt tavs, så derfor er ingen endnu sigtet for det. Til gengæld er to personer sigtet for køllevold foran banegårdscentret, men de er løsladt efter afhøring.